На основу члана 46. у вези са чл. 35. став 7. Закона о планирању и изградњи ("Сл. гласник РС", бр. 72/2009, 81/2009 – исправка, 64/2010 (УС РС), 24/2011, 121/2012, 42/2013 (УС РС), 50/2013 (УС РС), 132/2014 , 145/2014, 83/2018, 31/2019, 37/2019 - др закон, 9/2020 и 52/2021), члана 15. Статута општине Косјерић (“Службени лист општине Косјерић”, број 15/19) и члана 21. Одлуке о јавним расправама („Службени лист општине Косјерић“ број 6/20) на предлог Општинског већа општине Косјерић, по претходно прибављеном мишљењу Комисије за планове, Скупштина општине Косјерић, на седници одржаној 10. новембра 2021. године, донела је

**ОДЛУКУ**

**О ИЗМЕНИ ПЛАНА ДЕТАЉНЕ РЕГУЛАЦИЈЕ**

**„ВИДИК“ ДИВЧИБАРЕ**

**Члан 1.**

Овом одлуком приступа се измени Плана детаљне регулације „Видик“ Дивчибаре („Службени лист општине Косјерић“ број 30/2019 од 30.12.2019. године), у даљем тексту „План“. Саставни део ове одлуке је Одлука о изради стратешке процене утицаја на животну средину измене Плана детаљне регулације „Видик“ Дивчибаре у општини Косјерић.

**Члан 2.**

Измена плана односи се на промену намене дела катастарске парцеле број 77/13 КО Росићи која је у јавној својини општине Косјерић, промену положаја трафостанице планиране на кат. пар. број 77/32 КО Росићи, са освртом на саобраћајна решења и правила уређења и грађења у појединим зонама и целинама.

.

**Члан 3.**

За потребе измене Плана детаљне регулације користиће се катастарско-топографски план који је обавеза обрађивача Плана.

**Члан 4.**

Основни циљ измене Плана је стварање услова за отуђење парцела из јавне својине општине Косјерић у циљу изградње туристичко комерцијалних садржаја на предметној локацији.

**Члан 5.**

Носилац измене Плана је општина Косјерић, која ће обезбедити финансијска средства и одабрати Обрађивача Плана, у складу са законом.

Рок за израду Нацрта измене Плана генералне регулације износи шест месеци од дана ступања на снагу ове одлуке.

**Члан 6.**

Нацрт Измене Плана биће изложен на рани јавни увид и јавни увид, након обављене стручне контроле од стране Комисије за планове. Подаци о начину излагања на јавни увид биће објављени у дневном листу и на сајту општине Косјерић. Оглашавање раног јавног увида и јавног увида и трајање обавиће се у складу са Законом о планирању и изградњи.

**Члан 7.**

За потребе измене Плана детаљне регулације, потребна је израда Стратешке процене утицаја на животну средину, на основу Одлуке органа надлежног за заштиту животне средине у општини Косјерић број 350-19/2021 од 23.09.2021. године, сходно Закону о стратешкој процени утицаја на животну средину (“Службени гласник РС”, број 135/2004 и 88/2010).

**Члан 8.**

План детаљне регулације израдиће се у четири (4) истоветна примерка у штампаном (аналогном) и два (2) истоветна примерка у дигиталном облику.

**Члан 9.**

Одлука ступа на снагу осмог (8) дана од дана објављивања у „Службеном листу општине Косјерић”.

**СКУПШТИНА ОПШТИНЕ КОСЈЕРИЋ**

Број: 350-24/2021 oд 10. новембар 2021. године

П р е д с е д н и к

Скупштине општине Косјерић

Татјана Коковић

СЕКРЕТАР СКУПШТИНЕ,

Јовиша Лазаревић

**Образложење**

Правни основ за доношење ове одлуке је садржан у одредбама члана 46. Закона о планирању и изградњи ("Сл. гласник РС", бр. 72/2009, 81/2009 – исправка, 64/2010 (УС РС), 24/2011, 121/2012, 42/2013 (УС РС), 50/2013 (УС РС), 132/2014 , 145/2014, 83/2018, 31/2019 и 37/2019 - др закон, 9/2020 и 52/2021), којим је прописано да Одлуку о изради планског документа доноси орган надлежан за његово доношење (Скупштина општине), по претходно прибављеном мишљењу Комисије за планове.

Плански основ за измену Плана детаљне регулације „Видик“ Дивчибаре је Просторни план јединице локалне самоуправе општине Косјерић (“Службени лист општине Косјерић”, број 7/11).

Иницијативе за измену Плана детаљне регулације „Видик“ Дивчибаре упутили су: председник општине, Жарко Ђокић и власник парцеле 77/18 КО Росићи, Игор Вуловић.

Иницијатива од стране председника општине потекла је на основу усмених захтева и молби потенцијалних инвеститора заинтересованих за изградњу туристичких садржаја у обухвату предметног плана, на површинама које су у јавној својини општине Косјерић, а важећим планом опредељене су за јавне саобраћајне површине и јавно зеленило. Ради стварања могућности за отуђење парцела из јавне својине општине, као и за будућу изградњу, неопходно је претходно извршити измену плана у погледу планиране намене површина.

Игор Вуловић, власник парцеле 77/18 КО Росићи, доставио је иницијативу за измену ПДР „Видик“ која се односи на промену положаја трафостанице планиране на парцели 77/32 КО Росићи, у власништву општине Косјерић, која својим положајем у великој мери омета изградњу објеката планираних на парцели 77/18. Намера овог инвеститора је да, уколико је то могуће, прибави у власништво парцелу 77/32 и припоји је својој парцели, ради

изградње туристичко – комерцијалног објекта.

Комисија за планове, на седници одржаној 11.08.2021. год. разматрала је и прихватила иницијативе за измену плана детаљне регулације „Видик“ Дивчибаре, стављајући на прво место интересе општине у виду прихода који ће се остварити продајом земљишта и изградњом планираних објеката, кроз допринос за уређивање грађевинског земљишта, али уз напомену да се измена плана мора спровести уз поштовање свих важећих прописа и норматива, планова вишег реда, као и услова надлежних институција. Мишљење комисије за планове саставни је део ове одлуке.

Орган надлежан за заштиту животне средине спровео је поступак одлучивања о потреби израде Стратешке процене утицаја на животну средину , сходно Закону о стратешкој процени утицаја на животну средину (“Службени гласник РС”, број 135/2004 и 88/2010) и донео одлуку о приступању изради Стратешке процене утицаја на животну средину измене Плана детаљне регулације „Видик“ Дивчибаре број 350-19/2021 од 23.09.2021. године.

Општина Косјерић, као носилац измене Плана, ће у поступку јавне набавке одабрати обрађивача Плана, у складу са законом и обезбедити финансијска средства за израду Плана.

У складу са чланом 21. Одлуке о јавним расправама („Службени лист општине Косјерић“ број 6/2020), а на основу одлуке Општинског већа, спровешће се јавна расправа у трајању од 15 дана.

За спровођење даље процедуре у складу са законом, потребно је да Скупштина општине Косјерић донесе одлуку о измени Плана детаљне регулације „Видик“ Дивчибаре („Службени лист општине Косјерић“ број 30/2019 од 30.12.2019. године).

Руководилац Одељења Начелник Општинске управе Миломир Јовановић Данило Пантић