На основу члана 46. у вези са чл. 35. став 7. Закона о планирању и изградњи ("Сл. гласник РС", бр. 72/2009, 81/2009 – исправка, 64/2010 (УС РС), 24/2011, 121/2012, 42/2013 (УС РС), 50/2013 (УС РС), 132/2014 , 145/2014, 83/2018, 31/2019 и 37/2019 - др закон), члана 15. Статута општине Косјерић (“Службени лист општине Косјерић”, број 15/19) и члана 21. Одлуке о јавним расправама („Службени лист општине Косјерић“ број 6/20) на предлог Општинског већа општине Косјерић, по претходно прибављеном мишљењу Комисије за планове, Скупштина општине Косјерић, на седници одржаној 10. новембра 2021. године, донела је

**ОДЛУКУ**

**О ИЗМЕНИ ПЛАНА ГЕНЕРАЛНЕ РЕГУЛАЦИЈЕ**

**ГРАДА КОСЈЕРИЋА**

**Члан 1.**

Овом одлуком приступа се измени Плана генералне регулације града Косјерића („Службени лист општине Косјерић“ број 10/2020 од 24. децембра 2020. године), у даљем тексту „План“.

Саставни део ове одлуке је Одлука о изради Стратешке процене утицаја на животну средину измене Плана генералне регулације града Косјерића број 350-20/2021 од 24.09.2021. године.

**Члан 2.**

Измена плана односи се на повећање процента заузетости парцела у функцији производње, на укидање јавног паркинга планираног на кат. пар. број 786/2 и делу кат.пар. број 786/1 КО Варош Косјерић и укидање саобраћајнице планиране преко парцела 196/1 и 197 КО Варош Косјерић, са освртом на саобраћајна решења и правила уређења и грађења у појединим зонама и целинама.

**Члан 3.**

За потребе измене Плана генералне регулације, користиће се катастарско-топографски план који је обавеза обрађивача Плана.

**Члан 4.**

Основни циљ измене је стварање услова за ефикасније спровођење Плана у складу са стварним потребама на терену.

**Члан 5.**

Носилац измене Плана је општина Косјерић, која ће обезбедити финансијска средства и одабрати Обрађивача Плана, у складу са законом.

Рок за израду Нацрта измене Плана генералне регулације је шест месеци од дана ступања на снагу ове одлуке.

**Члан 6.**

Нацрт Измене Плана биће изложен на рани јавни увид и јавни увид, након обављене стручне контроле од стране Комисије за планове. Подаци о начину излагања на јавни увид биће објављени у дневном листу и на сајту општине Косјерић. Оглашавање раног јавног увида и јавног увида и трајање обавиће се у складу са Законом о планирању и изградњи.

**Члан 7.**

За потребе израде Плана генералне регулације, потребна је израда Стратешке процене утицаја на животну средину, на основу Одлуке органа надлежног за заштиту животне средине у општини Косјерић број 350-20/2021 од 24.09.2021. године, сходно Закону о стратешкој процени утицаја на животну средину (“Службени гласник РС”, број 135/2004 и 88/2010).

**Члан 8.**

План генералне регулације израдиће се у четири (4) истоветна примерка у штампаном (аналогном) и два (2) истоветна примерка у дигиталном облику.

**Члан 9.**

Одлука ступа на снагу осмог (8) дана од дана објављивања у „Службеном листу општине Косјерић”.

**СКУПШТИНА ОПШТИНЕ КОСЈЕРИЋ**

Број: 350-23/2021 oд 10. новембра 2021. године

П р е д с е д н и к

Скупштине општине Косјерић,

Татјана Коковић

СЕКРЕТАР СКУПШТИНЕ,

Јовиша Лазаревић

**Образложење**

Правни основ за доношење ове одлуке је садржан у одредбама члана 46. Закона о планирању и изградњи ("Сл. гласник РС", бр. 72/2009, 81/2009 – исправка, 64/2010 (УС РС), 24/2011, 121/2012, 42/2013 (УС РС), 50/2013 (УС РС), 132/2014 , 145/2014, 83/2018, 31/2019 и 37/2019 - др закон), којим је прописано да Одлуку о изради планског документа доноси орган надлежан за његово доношење (Скупштина општине), по претходно прибављеном мишљењу Комисије за планове.

Плански основ за измену Плана генералне регулације је Просторни план јединице локалне самоуправе општине Косјерић (“Службени лист општине Косјерић”, број 7/11).

Иницијативе за измену Плана генералне регулације града Косјерића, достављене су од стране привредног друштва „Кепо“ доо Косјерић и браварске радње Милутин Марковић ПР Косјерић и односе се на односе на повећање процента заузетости парцела у функцији производње.

Милоје Јовановић, власник СТР „Путник“ из Косјерића, поднео је иницијативу за измену ПГР-а која се односи на укидање јавног паркинга планираног на кат.пар. број 786/2 и делу кат.пар. број 786/1 КО Варош Косјерић, где планира да изгради пословно-продајни центар, у циљу проширења своје делатности.

Божидар Нешковић из Косјерића поднео је иницијативу за укидање саобраћајнице планиране преко парцела 196/1 и 197 КО Варош Косјерић, чије делове је прибавио у власништво, али није у могућности, да их припоји свом плацу, јер су планом предвиђене за јавну површину.

Комисија за планове на седници одржаној 11.08.2021. године, разматрала је и прихватила иницијативе за измену Плана генералне регулације града Косјерића, која подразумева усаглашеност исте са планом вишег реда, односно Просторним планом јединице локалне самоуправе општине Косјерић. Мишљење комисије за планове саставни је део ове одлуке.

За потребе израде Плана генералне регулације, потребна је израда Стратешке процене утицаја на животну средину, на основу Одлуке органа надлежног за заштиту животне средине у општини Косјерић број 350-20/2021 од 24.09.2021. године, сходно Закону о стратешкој процени утицаја на животну средину (“Службени гласник РС”, број 135/2004 и 88/2010).

Општина Косјерић, као носилац измене Плана, ће у поступку јавне набавке одабрати обрађивача, у складу са законом и обезбедити финансијска средства за израду Плана.

У складу са чланом 21. Одлуке о јавним расправама („Службени лист општине Косјерић“ број 6/2020), а на основу одлуке Општинског већа, спровешће се јавна расправа у трајању од 15 дана.

За спровођење даље процедуре у складу са законом, потребно је да Скупштина општине Косјерић донесе одлуку о измени Плана генералне регулације града Косјерића.

Руководилац Одељења Начелник Општинске управе Миломир Јовановић Данило Пантић